ยอดนักสืบจิ๋วโคนัน เมื่อไรจะจบ?
“ความจริงมีเพียงหนึ่งเดียว ถึงตัวเป็นเด็ก แต่สมองเป็นผู้ใหญ่ ชื่อของเขาคือ ยอดนักสืบจิ๋ว เอโดงาวา โคนัน” หลายคน คงเคยได้ยินประโยคนี้ จากการ์ตูนที่โด่งดังมาอย่างยาวนาน จนวันหนึ่งฉุกคิดขึ้นมาว่า “เมื่อไรเราจะได้ดูตอนจบ” เรื่องราวนี้มีความเป็นมาอย่างไร สุดท้ายแล้วหลักฐานจะบ่งชี้ข้อสรุปได้ว่าอะไร ลงทุนแมนจะมาไขปริศนาให้ฟัง
4 ส.ค. 2561

ยอดนักสืบจิ๋วโคนัน เมื่อไรจะจบ? / โดย ลงทุนแมน
“ความจริงมีเพียงหนึ่งเดียว
ถึงตัวเป็นเด็ก แต่สมองเป็นผู้ใหญ่
ชื่อของเขาคือ ยอดนักสืบจิ๋ว เอโดงาวา โคนัน”
หลายคน คงเคยได้ยินประโยคนี้
จากการ์ตูนที่โด่งดังมาอย่างยาวนาน
จนวันหนึ่งฉุกคิดขึ้นมาว่า “เมื่อไรเราจะได้ดูตอนจบ”
เรื่องราวนี้มีความเป็นมาอย่างไร
สุดท้ายแล้วหลักฐานจะบ่งชี้ข้อสรุปได้ว่าอะไร
ลงทุนแมนจะมาไขปริศนาให้ฟัง
ยอดนักสืบจิ๋วโคนัน เป็นการ์ตูนญี่ปุ่น แนวสืบสวนคดี เขียนโดยนักวาดการ์ตูนชื่อ โกโช อาโอยาม่า ถูกตีพิมพ์ครั้งแรกเมื่อปี พ.ศ. 2537 จริงๆ แล้วเขาไม่ได้เขียนเรื่องโคนันเป็นเรื่องแรก เขาเคยเขียนการ์ตูนเรื่องอื่นมาก่อน เช่น ไยบะ แต่ไม่ได้มีชื่อเสียงเท่าโคนัน
เรื่องราวของโคนันเริ่มมาจาก คุโด้ ชินอิจิ อายุ 17 ปี เป็นยอดนักสืบแม้อยู่เพียงชั้นมัธยมปลาย อยู่มาวันหนึ่งไปพัวพันกับชายชุดดำเข้า ทำให้ถูกทำร้ายและจับกรอกยาพิษเพื่อปิดปาก แต่ปรากฏว่า ยานั่นกลับทำให้เขาตัวหดเล็กลง กลายเป็นเด็กประถมอายุ 7 ขวบ
เพื่อสืบหาเบาะแสและยาแก้พิษสำหรับกลับร่างเดิม เขาจึงเข้าไปอยู่ที่สำนักงานนักสืบโมริ โคโกโร่ พ่อของเพื่อนสาวคนสนิท โมริ รัน และคอยช่วยสืบคดีต่างๆ มากมายอยู่เบื้องหลัง
เรื่องที่น่าสนใจคือ
ปัจจุบันการ์ตูนเรื่องนี้ อยู่มาแล้ว 24 ปี ออกเป็นหนังสือมาแล้ว 94 เล่ม มีมากกว่า 1,000 ตอน ส่วนที่เป็นอนิเมะ ฉายในทีวี มีมากกว่า 900 ตอน รวมทั้งมีหนังภาคพิเศษฉายในโรงทั้งหมด 23 ภาค จนหลายคนสงสัยว่า เมื่อไรโคนันจะจบ?
ไม่นานมานี้ ได้มีเรื่องน่าตื่นเต้นสำหรับแฟนๆ เพราะในตอนที่ 1,008 มีการเปิดเผยถึงชื่อหัวหน้าขององค์กรชายชุดดำ ทำให้มีความคาดหวังว่า เนื้อเรื่องกำลังเข้าจุดไคลแม็กซ์ แต่ถ้าดูจากปัจจัยต่างๆ แล้ว เรื่องนี้อาจจะยังไม่จบง่ายๆ เพราะมันยังทำเงินได้ดีอยู่
มาลองดูว่า โคนัน มีรายได้เท่าไร?
โคนัน ทำยอดขายจนถึงปัจจุบันไปได้ 200 ล้านเล่มทั่วโลก ถือเป็นหนังสือการ์ตูนญี่ปุ่น ที่ขายดีเป็นอันดับ 4 ตลอดกาล เป็นรองเพียง วันพีซ, ดราก้อนบอล และนารุโตะ
ลงทุนแมนไม่รู้ว่าทั่วโลกเขาขายหนังสือการ์ตูนกันราคาเท่าไร
ถ้าสมมติราคาของประเทศไทยที่ขายเล่มที่ 1 อยู่ที่ 35 บาท ขณะที่เล่มล่าสุด อยู่ที่ 70 บาท หากประเมินว่าเฉลี่ยแล้ว ราคาขายอยู่ที่เล่มละ 50 บาท
หนังสือการ์ตูนโคนัน 200 ล้านเล่ม จะทำรายได้ไป 10,000 ล้านบาท
ถ้าราคาหนังสือการ์ตูนของต่างประเทศแพงกว่าประเทศไทย ก็น่าจะทำรายได้มากกว่าตัวเลขนี้
โดยปกติ นักเขียนจะได้ส่วนแบ่งราว 10% จากยอดขายหนังสือ รวมไปถึง ได้ค่าต้นฉบับจากสำนักพิมพ์ ค่าลิขสิทธิ์สินค้าต่างๆ ทั้งนี้มีการประเมินว่า อาจารย์โกโช มีทรัพย์สินสูงถึง 1,660 ล้านบาท
นอกจากนี้ หนังโรงของโคนัน ทั้ง 23 ภาค ทำรายได้รวมกัน 27,000 ล้านบาท (เฉลี่ยภาคละ 1,175 ล้านบาท) เป็นแฟรนไชส์หนังการ์ตูนที่รายได้สูงเป็นอันดับ 3 รองจาก โดราเอมอน และโปเกมอน
โดยภาคที่ทำเงินได้สูงสุด 3 อันดับแรก ได้แก่
1. Detective Conan: Zero the Enforcer (ฉายปี 2561) รายได้ 2,600 ล้านบาท
2. Detective Conan: The Crimson Love Letter (ฉายปี 2560) รายได้ 2,100 ล้านบาท
3. Detective Conan: The Darkest Nightmare (ฉายปี 2559) รายได้ 2,000 ล้านบาท
จะเห็นได้ว่า ยิ่งเป็นหนังภาคใหม่ รายได้ยิ่งเพิ่มมากขึ้น โดยเฉพาะในปี 2561 ช่วงเข้าฉายที่ญี่ปุ่นนั้น ทำรายได้สูงกว่าหนังดังแห่งปีอย่าง Avengers: Infinity War เสียอีก
จากหลักฐานทั้งหมด อาจจะพอสรุปได้ว่า
โคนัน ยังไม่น่าจะจบลงในเร็ววันนี้ และไม่มีใครในโลกที่รู้ว่า มันจะจบลงเมื่อไร
ลงทุนแมนเชื่อว่า แม้อาจารย์โกโช อาจจะร่างตอนจบเอาไว้ในหัวแล้ว แต่ตัวเองก็คงไม่รู้ว่าจะให้การ์ตูนจบเมื่อไร ตราบใดที่เขายังรักในงานและทำมันไหว เพราะสินค้าที่เขาสร้างสรรค์ขึ้น ยังเติบโตและทำเงินได้สูงขึ้นเรื่อยๆ
เขาเคยให้สัมภาษณ์ว่า ตอนแรกเขาจะเขียนโคนันเพียงแค่ 3 เดือน เพราะการหาข้อมูลมาทำคดีนั้นยาก ใช้เวลารวบรวม 4 - 12 ชั่วโมง แต่ไปๆ มาๆ กลับเขียนมาแล้ว 24 ปี
มันคงเหมือนกับว่า หากเราเป็นเจ้าของบริษัท ที่ผลการดำเนินงานยังทำจุดสูงสุดใหม่อย่างต่อเนื่อง เราคงไม่อยากรีบปิดกิจการ หรือขายหุ้นทิ้งหนีไปไหน
โคนัน จะจบลงเมื่อไร คงต้องติดตามกันต่อไป แม้ลงทุนแมนคิดว่าจะไม่ใช่เร็วๆ นี้ แต่จริงๆ แล้วก็อยากอ่านตอนจบเหมือนกัน
ปิดท้ายด้วยข้อมูลที่น่าสนใจ
ทราบหรือไม่ว่า เวลาในเรื่องโคนัน จริงๆ แล้วผ่านไปเพียงแค่ราว 1 ปี
แต่ยอดนักสืบเจอคนเสียชีวิตมาแล้ว เกือบ 200 ราย
หรือเฉลี่ย 2 วัน จะมีผู้เคราะห์ร้าย 1 ราย..
----------------------
<ad> นอกจากเรื่องการ์ตูนแล้ว ลองมาดูเฟอร์นิเจอร์ดีไซน์หรูมีคุณภาพ
ขอแนะนำ 'งานไม้ ที่เป็นได้มากกว่าเฟอร์นิเจอร์'
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ Tel: 09-242424-71 / Line ID: @utthayandesign / FB & IG: Utthayan / Website: 
----------------------
Reference
-
-
-
-
-